b'\n_START_ARTICLE_\nPot k domu\n_START_SECTION_\nBo\xc5\xbei\xc4\x8d v gozdu\n_START_PARAGRAPH_\nDogaja se v zimskem gozdu, kjer tri vile pojejo hvalnico naravi, pal\xc4\x8dki pa postavljajo bo\xc5\xbei\xc4\x8dno drevo. Opevajo bore, jelke in veter, ki z vej sipa sneg, ter \xc5\xbee slutijo prihod pomladi in toplote. Hrast, lipa in jelka o\xc5\xbeivijo in v daljavi opazujejo boj med narodi._NEWLINE_Lipa tiha sanjajo\xc4\x8da,_NEWLINE__NEWLINE_veje zgane \xc5\xa1epetaje:_NEWLINE__NEWLINE_"Tam za sinjimi gorami_NEWLINE__NEWLINE_se rodil je mladi dan!_NEWLINE__NEWLINE_In vsi narodi teptani_NEWLINE__NEWLINE_vstajajo, gredo \xc4\x8dez plan!_NEWLINE__NEWLINE_Z lovor venci so oviti,_NEWLINE__NEWLINE_zmage me\xc4\x8d krepi jim dlan,_NEWLINE__NEWLINE_in v pomladi sol\xc4\x8dnem sviti_NEWLINE__NEWLINE_gre med narode - Slovan!\n_START_SECTION_\nBo\xc5\xbei\xc4\x8d na boji\xc5\xa1\xc4\x8du\n_START_PARAGRAPH_\nIgra se dogaja na bo\xc5\xbei\xc4\x8dno no\xc4\x8d na boji\xc5\xa1\xc4\x8du, kjer le\xc5\xbeijo ranjenci in mrtvi, iz ozadja pa se sli\xc5\xa1i polglasno bo\xc5\xbei\xc4\x8dno petje. Ranjenec, ki le\xc5\xbei v snegu in je naslonjen na skalo hrepeni in kli\xc4\x8de po svojem domu, \xc5\xbeeni in otrocih. \xc5\xbdeli si, da bi bil na bo\xc5\xbei\xc4\x8dni ve\xc4\x8der v svoji domovini z dru\xc5\xbeino in jih \xc5\xa1e zadnji\xc4\x8d videl. Ve, da bo umrl, zato prosi Boga, naj bdi nad njegovo dru\xc5\xbeino. Ko umre, za\xc4\x8dnejo prihajati angeli s sve\xc4\x8dami, bo\xc5\xbei\xc4\x8dnimi darovi in cveticami ter postavijo bo\xc5\xbei\xc4\x8dno drevo. Angeli svojo pesem poklonijo padlim vojakom, ki so umrli za domovino in jim v roke polo\xc5\xbeijo \xc5\xa1opke._NEWLINE_O, Bog na nebu - vsli\xc5\xa1i pro\xc5\xa1nje moje:_NEWLINE__NEWLINE_Naj domovini se zjasn\xc3\xa9 nebesa,_NEWLINE__NEWLINE_naj mojim dragim sije zvezda zlata ..._NEWLINE__NEWLINE_in mir ljubezni vlada naj med brati -_NEWLINE__NEWLINE_a meni mirno daj v tujini spati!\n_START_SECTION_\nBegunci pri jaslicah\n_START_PARAGRAPH_\nDogaja se v Betlehemu, v ozadju so gore in morje. Pri jaslih se zbirajo skupine beguncev, mornarjev in otrok. Begunka iz Primorja z dvema otrokoma opeva popotnike in romarje, ki so ostali brez domov in miru. Pri\xc5\xa1li so v Betlehem, da bi na\xc5\xa1li sre\xc4\x8do. Objokuje sonce in Kras, kjer so jim poru\xc5\xa1ili domove in jih izgnali. Sledi petje mornarjev, ki pojejo o morju in soncu. Skupina otrok poje o domu in kruhu, ki so jim ga vzeli tujci, ter polo\xc5\xbei ro\xc5\xbee v jasli. Pojejo o o\xc4\x8detu in mami, ki umirata in spra\xc5\xa1ujejo Jezusa, zakaj jih je zapustil, ko so pri\xc5\xa1li tujci na Kras._NEWLINE_Mi smo popotniki, romarji_NEWLINE__NEWLINE_brez doma, brez rodnega krova!_NEWLINE__NEWLINE_In na\xc5\xa1e so steze v \xc5\xa1iroki svet,_NEWLINE__NEWLINE_brez miru in blagoslova._NEWLINE__NEWLINE_\xc5\xa0epe\xc4\x8de v slovo nam morski val,_NEWLINE__NEWLINE_in burja sne\xc5\xbeena prek kra\xc5\xa1kih tal_NEWLINE__NEWLINE_za nami brije in brije!_NEWLINE__NEWLINE_Ni zvezde, da z neba nam sije!\n_START_SECTION_\nBo\xc5\xbei\xc4\x8dno kolo\n_START_PARAGRAPH_\nNa sredi je bo\xc5\xbei\xc4\x8dno drevo, v ozadju so jasli. Okoli drevesa se zberejo v belo oble\xc4\x8dene deklice z ven\xc4\x8dki v laseh, se pozdravijo, objamejo, poljubijo in za\xc4\x8dnejo plesati. Nato spregovori vila o mladini, o njihovih nasmehih in sre\xc4\x8di, ki jih \xc5\xa1e \xc4\x8daka._NEWLINE_Mladina! Tvoja je sre\xc4\x8da tvoja edina!_NEWLINE__NEWLINE_Naj ne ugasne ti zvezda prekrasna!_NEWLINE__NEWLINE_Naj ti bo pot svetla in jasna!_NEWLINE__NEWLINE_In sveta ljubezen, ki zdaj te ogreva_NEWLINE__NEWLINE_naj te spremlja do zadnega dneva!_NEWLINE__NEWLINE_Ah - ljubi svoj dom, svoj Betlehem_NEWLINE__NEWLINE_in bo\xc5\xbeja sre\xc4\x8da - kraljuje naj v njem!\n_START_SECTION_\n\xc5\xbdiva slika\n_START_PARAGRAPH_\nV ozadju so jaslice, na odru pa so zbrani vsi vojaki, angel\xc4\x8dki, primorski, koro\xc5\xa1ki in panonski begunci in vile. Zberejo se okrog jaslic in zapojejo bo\xc5\xbei\xc4\x8dno pesem Sveta no\xc4\x8d._NEWLINE_Spavaj sladk\xc3\xb3 tu v jaslicah trdih_NEWLINE__NEWLINE_spavaj sladko, o Je\xc5\xbeu\xc5\xa1\xc4\x8dek moj!_NEWLINE__NEWLINE_Src\xc3\xa9 ti vzelo dol iz neb\xc3\xa1 je_NEWLINE__NEWLINE_gorka ljubezni mnogo seboj!'